EUROPOS PARLAMENTO REZOLIUCIJA (ES) 2020/1985

2020 m. gegužės 14 d.

su pastabomis, sudarančiomis neatskiriamą sprendimo dėl Europos Sąjungos 2018 finansinių metų bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas, dalį

EUROPOS PARLAMENTAS,

apgailestauja dėl OLAF išvadų, susijusių su I grupės pirmininko vykdytu psichologiniu priekabiavimu, sunkiais nusižengimais ir netinkamu elgesiu su savo pavaldiniais 2013–2018 m. laikotarpiu; pažymi, kad pagal Belgijos teisę priekabiavimas yra nusikalstama veika; be to, pažymi, kad pažeistas Komiteto narių elgesio kodekso dėl orumo 4 straipsnis ir kad toks elgesys nesuderinamas su Sąjungos vertybėmis – pagarba žmogaus orumui ir jo apsauga darbo vietoje, kaip numatyta Europos Sąjungos pagrindinių teisių chartijoje; ragina Komitetą laiku pranešti biudžeto įvykdymą tvirtinančiai institucijai apie tai, ką jis toliau nuveikė, vykdydamas OLAF rekomendacijas;

pažymi, kad iš 2018 m. į 2019 m. perkelti asignavimai (8 204 796 EUR) (palyginti su 9 232 069 EUR, perkeltais iš 2017 m. į 2018 m.) sudaro 6,05 % visų asignavimų, o tai vėlgi daugiausia susiję su biudžeto eilutėmis „Institucijos nariai ir atstovai“, „Pastatai“ ir „Duomenų tvarkymas“; apgailestauja dėl to, kad daugelis asignavimų, automatiškai perkeltų iš 2017 m. į 2018 m., buvo ypač pervertinti; primena Komitetui, kad būtina atlikti realistišką biudžeto koregavimą atsižvelgiant į realius poreikius; primena, kad per didelis arba per mažas įvertinimas rodo prastą biudžeto planavimą ir taip daromas neigiamas spaudimas patikimam ir apdairiam finansų valdymui;

pažymi, kad 2018 m. Komitetas iš viso priėmė 215 nuomonių ir pranešimų (palyginti su 155 nuomonėmis ir pranešimais 2017 m.); palankiai vertina pastangas didinti bendrą Komiteto veiksmingumą; itin palankiai vertina visas pastangas, ypač 2018 m. dėtas pastangas, kurios paskatino sukurti viziją formuoti būsimą Komiteto IT aplinką taip, kad ji derėtų su šiuolaikiniu administravimu, ir ateinantiems 10 metų numatyti suskaitmenintą, į naudotojus orientuotą ir duomenimis paremtą Komiteto veiklą; pažymi, kad šiuo metu IT produktams skiriama tik 3 % Komiteto biudžeto; pažymi, kad Komiteto skaitmeninei strategijai įgyvendinti reikės papildomų išteklių;

labai apgailestauja dėl viešų įtarimų, kilusių dėl naujojo Komiteto Generalinio sekretoriaus įdarbinimo procedūros; atkreipia dėmesį į Generalinio sekretoriaus argumentus, pateiktus atsakymuose į Parlamento klausimus dėl 2018 m. biudžeto įvykdymo patvirtinimo; pabrėžia, kad svarbu griežtai užtikrinti visiškai skaidrų visų etapų be jokių išimčių vykdymą per visą procedūrą (paskelbimas, atranka, paskyrimas ir įdarbinimas), kaip nustatyta Komiteto darbo tvarkos taisyklėse ir Tarnybos nuostatuose, kad jų būtų laikomasi ir kad būtų išvengta bet kokio pavojaus ne tik Komiteto, bet ir visų Sąjungos institucijų reputacijai;

palankiai vertina tai, kad kasmet sutaupoma 11,8 mln. EUR infrastruktūros srityje ir 0,72 mln. EUR nuomos, techninės priežiūros, vartojimo reikmenų ir personalo srityse, nes šiose srityse abu komitetai dalijasi ištekliais; taip pat palankiai vertina tai, kad dėl šių dviejų komitetų bendradarbiavimo abu komitetai kasmet sutaupo apie 5 mln. EUR IT biudžeto lėšų; pažymi, kad vienas aiškios sąveikos bendradarbiaujant su Parlamentu pavyzdys yra tai, kad komitetai naudojasi EPRS paslaugomis (šiuo tikslu 36 Komiteto etatai perkelti į EPRS) – dėl to sutaupoma 3,3 mln. EUR personalo išlaidų (2016 m. atlyginimų lygis);

53.

dar kartą primena, kad komitetai IT reikalams skyrė mažiau nei 3 % viso savo biudžeto ir kad keletą metų IT projektams ir įrangai struktūriškai trūko finansavimo; susirūpinęs pažymi, kad siekdami išspręsti vėluojančių IT projektų ir sistemų problemą, abu komitetai metų pabaigoje toliau naudoja kaupiamąsias programas IT projektams finansuoti; prašo abiejų komitetų kuo greičiau įgyvendinti naują skaitmeninę strategiją ir daugiametį IT išlaidų planą;